তথ্যবিবরণী                                                                                 নম্বর : ১৭৪

**রংপুরে প্রধানমন্ত্রীর জনসভা হবে জনসমুদ্র, বিএনপির অশান্তি সৃষ্টি দমন জনগণকে সাথে নিয়ে**

**-- তথ্য ও সম্প্রচার মন্ত্রী**

রংপুর, ৫ শ্রাবণ (২০ জুলাই) :

আগামী ২ আগস্ট রংপুরে আওয়ামী লীগ সভাপতি প্রধানমন্ত্রী শেখ হাসিনার জনসভা জনসমুদ্রে পরিণত হবে এবং বিএনপি যদি জনজীবনে অশান্তি সৃষ্টির অপচেষ্টা করে তা জনগণকে সাথে নিয়ে দমন করা হবে বলেছেন তথ্যমন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ রংপুর শিল্পকলা একাডেমিতে আওয়ামী লীগের রংপুর বিভাগীয় বিশেষ বর্ধিত সভায় প্রধান অতিথির বক্তৃতায় মন্ত্রী এ সব কথা বলেন।

রংপুর ও রাজশাহী বিভাগের সাংগঠনিক দায়িত্বপ্রাপ্ত আওয়ামী লীগের যুগ্ম সাধারণ সম্পাদক হাছান মাহ্‌মুদ তার বক্তৃতায় প্রধানমন্ত্রী শেখ হাসিনার জনসভাকে জনসমুদ্রে পরিণত করার লক্ষ্যে আগামী দশদিন রংপুর বিভাগের প্রতিটি জেলা, উপজেলা, পাড়া-মহল্লায় প্রতিটি এলাকা, রংপুর বিভাগ ও সমগ্র দেশের উন্নয়নের বর্ণাঢ্য প্রচারের জন্য সকল স্তরের নেতা-কর্মীদের নির্দেশনা দেন।

মন্ত্রী বলেন, বঙ্গবন্ধুর ভাষণ, মুক্তিযুদ্ধ, বঙ্গবন্ধু, শেখ হাসিনা ও উন্নয়নের গান প্রচারের মাধ্যমে উদ্বুদ্ধ করলে মানুষের উপস্থিতি হবে স্বতঃস্ফূর্ত।

সেইসাথে তথ্য ও সম্প্রচারমন্ত্রী মনে করিয়ে দেন, 'বিএনপি মহাসচিব বলেছেন- তাদের আন্দোলন শান্তিপূর্ণ থাকবে না। তারা নির্বাচনের আগে সরকারের পদত্যাগ ও সংসদ বিলুপ্তির দাবি জানিয়ে প্রমাণ করেছে দেশে সাংবিধানিক সংকট তৈরি করে বিশৃঙ্খলা সৃষ্টিই তাদের উদ্দেশ্য। কিন্তু আমরা শেখ হাসিনার আওয়ামী লীগ, যে নেত্রীর শরীরে বঙ্গবন্ধুর রক্তস্রোত প্রবাহমান, যে রক্ত পরাজয় জানে না, পরাভব মানে না। আমরা বিএনপির ২০১৩-১৪-১৫ সালের অগ্নিসন্ত্রাস মোকাবিলা করেছি, এবারও তারা যদি অশান্তি সৃষ্টি করতে চায়, আমরা তা করতে দেব না, জনগণ তা করতে দেবে না, জনগণকে সাথে নিয়ে কঠোর হস্তে বিশৃঙ্খলা দমন করা হবে।'

ড. হাছান মাহ্‌মুদ বলেন, 'বিএনপির অনেক আন্দোলন বঙ্গোপসাগরে পতিত হয়েছে, গত বছরের আন্দোলন গরুর হাটে মারা গেছে, এবারের আন্দোলন কোথায় মারা যায়, সেটিই দেখার বিষয়।'

আওয়ামী লীগের কেন্দ্রীয় কোষাধ্যক্ষ ও রংপুর-৫ আসনের এমপি এইচ এন আশিকুর রহমানের সভাপতিত্বে সভায় বাণিজ্যমন্ত্রী টিপু মুনশি, সমাজকল্যাণ মন্ত্রী নুরুজ্জামান আহমেদ, প্রাথমিক ও গণশিক্ষা প্রতিমন্ত্রী জাকির আহমেদ, জাতীয় সংসদের হুইপ ইকবালুর রহিম, আওয়ামী লীগের যুগ্ম সাধারণ সম্পাদক আ ফ ম বাহাউদ্দিন নাছিম বিশেষ অতিথি, সাংগঠনিক সম্পাদক সুজিত রায় নন্দী প্রধান বক্তা, দপ্তর সম্পাদক ব্যারিস্টার বিপ্লব বড়ুয়া, উপপ্রচার সম্পাদক আব্দুল আউয়াল শামীম, কেন্দ্রীয় সদস্য এড. সফুরা বেগম রুমি, এড. হোসনে আরা লুৎফা ডালিয়া আমন্ত্রিত অতিথি হিসেবে বক্তৃতা দেন।

এর আগে রংপুর বিভাগে আওয়ামী লীগের নয়টি সাংগঠনিক জেলা, মহানগর ও উপজেলাগুলোর সভাপতি ও সাধারণ সম্পাদকবৃন্দ, জেলা পরিষদগুলোর চেয়ারম্যান ও পৌর মেয়রবৃন্দ এ বর্ধিত সভায় বক্তব্য রাখেন।

#

আকরাম/আরমান/এনায়েত/শামীম/২০২৩/২১৫০ঘণ্টা

তথ্যবিবরণী নম্বর : ১৭৩

**যারা লুটপাট ও সন্ত্রাসের রাজত্ব কায়েম করেছিল জনগণ তাদের ক্ষমতায় দেখতে চায় না**

**--- স্থানীয় সরকার মন্ত্রী**

লাকসাম, (কুমিল্লা), ৫ শ্রাবণ (২০ জুলাই):

স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম বলেছেন, বিএনপি ক্ষমতায় এসে সন্ত্রাস, লুটপাট, হত্যা ও জঙ্গিবাদ কায়েমের মাধ্যমে দেশে যে অরাজকতাময় পরিবেশ তৈরি করেছিল তার পুনরাবৃত্তি এ দেশে আর হবে না। মানুষ ঘৃনাভরে ঐ লুটেরাদের প্রত্যাখ্যান করেছে এবং আগামীতেও জনগণ সন্ত্রাসী বিএনপিকে সুযোগ দিবে না বলে দাবী করেন তিনি।

মন্ত্রী আজ লাকসাম উপজেলার বিভিন্ন স্থানে শান্তিপূর্ণ লাকসামে হত্যা, সন্ত্রাস ও নৈরাজ্য প্রতিরোধে সকলকে ঐক্যবদ্ধ করার প্রয়াসে ১১টি পথসভায় বক্তব্যকালে এ কথা বলেন। এসব পথসভায় আন্দোলনের নামে বিএনপিকে কোন প্রকার সন্ত্রাসী কর্মকাণ্ড চালানোর সুযোগ না দেওয়ার জন্য লাকসামের জনগণকে তিনি আহ্বান জানান।

বিএনপির হুমকিতে আওয়ামী লীগ ভীত নয় জানিয়ে স্থানীয় সরকার মন্ত্রী বলেন, এ রকম হুমকি তারা ২০১৪ সালে নির্বাচন প্রতিহত করার নামে দিয়েছিল। তারা অগ্নি সন্ত্রাসের নামে শত শত মানুষকে পুড়িয়ে হত্যা করেছিল, হাজার হাজার মানুষকে পঙ্গু ও ঝলসে যাওয়া নিয়ে জীবন যাপন করতে হচ্ছে। মন্ত্রী বলেন, মাননীয় প্রধানমন্ত্রী শেখ হাসিনার বলিষ্ঠ নেতৃত্বে বাংলাদেশ সেই বিপর্যয়কর পরিস্থিতি কাটিয়ে এখন বিশ্বের বুকে উন্নয়নের রোল মডেল হিসেবে প্রতিষ্ঠিত। আমাদের প্রিয় দেশকে ও দেশের মানুষকে আবার সেই বিভীষিকাময় নরকে ফিরিয়ে নেওয়ার প্রচেষ্টা চলছে বলেও উল্লেখ করেন তিনি। তিনি আরো বলেন, দেশের সম্পদ বিনস্টকারীদের জনগণ আর বিশ্বাস করে না।

মোঃ তাজুল ইসলাম প্রশ্ন রেখে বলেন, বিএনপির রাজনীতিতে হত্যা ও সন্ত্রাস ছাড়া আর কি অর্জন রয়েছে তা মানুষ জানে না। এমনকি তারা জননেত্রী শেখ হাসিনাকেও হত্যা করার চেষ্টা করতে পিছপা হয়নি, ২১ শে আগস্ট গ্রেনেড হামলায় আওয়ামী লীগের ১৭জন নেতাকর্মীকে হত্যা করা হয় আর অসংখ্য নেতাকর্মী পঙ্গুত্ব বরণ করেন। সম্প্রতি ছাত্রদলের সন্ত্রাসী কর্তৃক লাকসাম পৌরসভা ছাত্রলীগের সহ সভাপতি অনিকের হত্যাকাণ্ডের তীব্র নিন্দা জানিয়ে তিনি বলেন, বিএনপি রাজনীতি হত্যার রাজনীতি তা আবারও প্রমানিত হয়েছে।

তিনি তত্ত্বাবধায়ক ব্যবস্থাকে কলুষিত করার জন্য বিএনপিকে দায়ী করে বলেন, এখন তারাই আবার সেই ব্যবস্থায় ফিরে যেতে চায় যাতে তারা আবার মানুষকে ধোকা দিতে পারে। প্রধানমন্ত্রী শেখ হাসিনার অধীনেই সুষ্ঠু নির্বাচন সম্ভব উল্লেখ করে তিনি বলেন, সংবিধানের বাইরে বাংলাদেশে কোন নির্বাচন অনুষ্ঠিত হবে না।

মোঃ তাজুল ইসলাম আজ আখাউড়া-লাকসাম সেকশনে নব নির্মিত ৭২ কিলোমিটার ডুয়েল গেজ ডাবল লাইন রেলপথে ট্রেন চলাচলের শুভ উদ্বোধন অনুষ্ঠানের কথা উল্লেখ করে বলেন, প্রধানমন্ত্রী শেখ হাসিনা লাকসামবাসীর যোগাযোগের জন্য এক নতুন দিগন্ত উন্মোচন করেছেন। তাই লাকসামবাসী আবারও আওয়ামী লীগকে ভোট দিয়ে উন্নয়নের কাতারে নিজেদের সামিল রাখবেন।

#

টিপু/আরমান/এনায়েত/জয়নুল/২০২৩/২০৫০ঘণ্টা

তথ্যবিবরণী                                                                                 নম্বর : ১৭২

**বাংলাদেশ জলবায়ু জনিত ক্ষয়-ক্ষতি মোকাবিলায় তহবিলের জন্য আমিরাতের সহায়তা কামনা**

**- পরিবেশমন্ত্রী**

ঢাকা, ৫ শ্রাবণ (২০ জুলাই) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, বাংলাদেশ জলবায়ু পরিবর্তন জনিত ক্ষয়-ক্ষতি মোকাবিলায় তহবিল প্রদানে সংযুক্ত আরব আমিরাতের সহায়তা কামনা করছে। তিনি বলেন COP-এ ক্ষয়ক্ষতি মোকাবেলার জন্য তহবিলের উৎস বিষয়ে এখনও সিদ্ধান্ত নেওয়া হয়নি, এবং COP28 -এ এ বিষয়ে চূড়ান্ত সিদ্ধান্ত গ্রহণ বিশেষ করে তহবিলটি সম্পূর্ণরূপে চালু করার সিদ্ধান্ত গ্রহণ করা খুবই জরুরি।

আজ হোটেল ইন্টারকন্টিনেন্টালে ঢাকায় সংযুক্ত আরব আমিরাতের শিল্প ও উন্নত প্রযুক্তিমন্ত্রী, জলবায়ু পরিবর্তনের জন্য বিশেষ দূত এবং ২৮তম কনফারেন্স অব দ্য পার্টিস (COP28)-এর প্রেসিডেন্ট মনোনীত ড. সুলতান আহমেদ আল জাবেরের সঙ্গে অনুষ্ঠিত গোলটেবিল বৈঠকে পরিবেশমন্ত্রী এসব কথা বলেন।

পরিবেশমন্ত্রী বলেন, বাংলাদেশ জলবায়ু-ঝুঁকিপূর্ণ উন্নয়নশীল দেশগুলিতে জাতীয় অভিযোজন পরিকল্পনা (এনএপি) বাস্তবায়নের জন্য অর্থায়নে সংযুক্ত আরব আমিরাতের সহায়তা চায়। এই পরিকল্পনাগুলি জলবায়ু পরিবর্তনের প্রতিকূল প্রভাবগুলির সাথে খাপ খাইয়ে নিতে, জলবায়ু স্থিতিস্থাপকতা তৈরি করতে এবং দুর্বল সেক্টর এবং সম্প্রদায়গুলিকে রক্ষা করার জন্য গুরুত্বপূর্ণ রোডম্যাপ হিসাবে কাজ করে। তিনি বলেন, COP28 আলোচনা প্রক্রিয়া আইটেমের সময় NAP বাস্তবায়নের জন্য উৎসর্গীকৃত সম্পদ বরাদ্দ করার সিদ্ধান্ত নেওয়ার সময় এসেছে।

সভায় পররাষ্ট্রমন্ত্রী এ কে আব্দুল মোমেন, বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ, পররাষ্ট্র প্রতিমন্ত্রী শাহরিয়ার আলম, পরিবেশ, বন ও জলবায়ু পরিবর্তন বিষয়ক উপমন্ত্রী হাবিবুন নাহার, পরিবেশ ও জলবায়ু পরিবর্তন বিষয়ে প্রধানমন্ত্রীর বিশেষ দূত এবং পরিবেশ, বন ও জলবায়ু পরিবর্তন মন্ত্রণালয় সম্পর্কিত স্থায়ী কমিটির সভাপতি সাবের হোসেন চৌধুরী; পরিবেশ, বন ও জলবায়ু পরিবর্তন মন্ত্রণালয়ের সচিব ড. ফারহিনা আহমেদ এবং অতিরিক্ত সচিব সঞ্জয় কুমার ভৌমিক প্রমুখ উপস্থিত ছিলেন।

#

দীপংকর/আরমান/এনায়েত/শামীম/২০২৩/২০২০ঘণ্টা

তথ্যবিবরণী                                                                                 নম্বর : ১৭১

**শিশুশ্রম নিরসন ও পুনর্বাসন প্রকল্পের সম্ভাব্যতা অধ্যয়নের ওপর কর্মশালা অনুষ্ঠিত**

ঢাকা, ৫ শ্রাবণ (২০ জুলাই) :

শ্রম ও কর্মসংস্থান মন্ত্রণালয়ের আওতায় শিশুশ্রম নিরসন ও পুনর্বাসন প্রকল্পের সম্ভাব্যতা অধ্যয়নের মাঠ পর্যায়ের ফলাফল বিভিন্ন অংশীজনের সাথে শেয়ার করার লক্ষ্যে কর্মশালা অনুষ্ঠিত হয়েছে।

  শ্রম ও কর্মসংস্থান মন্ত্রণালয়ের আয়োজনে আজ রাজধানীর একটি হোটেলে এ কর্মশালা অনুষ্ঠিত হয়। কর্মশালায় প্রধান অতিথি ছিলেন মন্ত্রণালয়ের সচিব মো. এহছানে এলাহী।

  প্রধান অতিথির বক্তৃতায় শ্রম সচিব বলেন, টেকসই উন্নয়ন লক্ষ্যমাত্রা অর্জনে সরকার শিশুশ্রম নিরসনে অঙ্গীকার বদ্ধ। আমরা এখন শিশুশ্রম নিরসনের পাশাপাশি শ্রমে নিয়োজিত শিশুদের পুনর্বাসনের ওপর জোর দিচ্ছি। এ লক্ষ্যে শ্রম ও কর্মসংস্থান মন্ত্রণালয় শিশুশ্রম নিরসন ও পুনর্বাসনে একটি কার্যকরী এবং টেকসই প্রকল্প গ্রহন করছে।

  তিনি বলেন, মাঠ পর্যায়ে কোন খাতে কি পরিমাণ শিশু শ্রমে নিয়োজিত রয়েছে, তাদের পারিপার্শ্বিক অবস্থা, পারিবারিক অবস্থা, সামাজিক অবস্থা এবং সেখান থেকে ফিরিয়ে এনে কিভাবে পুনর্বাসন করা যায় সে বিষয়গুলোই সকল অংশীজনের সামনে তুলে ধরে তাদের মতামত নেয়ার জন্য আজকের এই কর্মশালা।

  শ্রম সচিব আরো বলেন, উন্নত-সমৃদ্ধ স্মার্ট বাংলাদেশ বিনির্মানে শ্রম ও কর্মসংস্থান মন্ত্রণালয়সহ শিশুশ্রম নিরসন এবং পুনর্বাসনে ভুমিকা রাখতে পারে এমন সব মন্ত্রণালয়, দপ্তর-সংস্থা, বিভিন্ন অংশীজন মালিক-শ্রমিক সবাই মিলে কাজ করলে সফলতা আসবেই।

  শ্রম ও কর্মসংস্থান মন্ত্রণালয়ের অতিরিক্ত সচিব মো. সাইফ উদ্দিন আহমেদ এর সভাপতিত্বে কর্মশালায় এ প্রকল্পের সম্ভাব্যতা অধ্যয়ন গ্রুপের উপদেষ্টা এবং জগন্নাথ বিশ্ববিদ্যালয়ের সাবেক উপাচার্য অধ্যাপক ড. মিজানুর রহমান, শ্রম অধিদপ্তরের মহাপরিচালক মো. খালেদ মামুন চৌধুরী এবং সম্ভাব্যতা যাচাই প্রকল্পের প্রকল্প পরিচালক ও মন্ত্রণালয়ের উপসচিব ড. এম এ কাদের বক্তৃতা করেন। কর্মশালায় ঢাকা বিশ্ববিদ্যালয়ের মার্কেটিং বিভাগের প্রকল্পের সম্ভাব্যতা অধ্যয়ন টিমের সদস্যগণ মাঠ পর্যায়ের ফলাফল উপস্থাপন করেন। কর্মশালায় অংশগ্রহণকারী মালিক-শ্রমিক প্রতিনিধিগণ শিশুশ্রম নিরসন ও পুনর্বাসন প্রকল্পের সফলতা অর্জনে তাঁদের ইতিবাচক মতামত তুলে ধরেন এবং সহযোগিতার প্রত্যয় ব্যক্ত করেন।

#

আকতারুল/আরমান/এনায়েত/শামীম/২০২৩/১৯৩০ঘণ্টা

তথ্যবিবরণী নম্বর : ১৭০

**সুশাসন, স্বচ্ছতা ও জবাবদিহিতার অন্যতম হাতিয়ার**

**হিসেবে তথ্য অধিকার আইনের প্রয়োগ সুফল বয়ে আনবে**

**--- প্রধান তথ্য কমিশনার**

ঢাকা, ৫ শ্রাবণ (২০ জুলাই):

‘তথ্য অধিকার আইন: এনজিওদের স্ব-প্রণোদিত তথ্য প্রকাশ’ শীর্ষক এক কর্মশালা আজ ২০ জুলাই বৃহস্পতিবার যশোর জেলা প্রশাসক কার্যালয়ের সম্মেলন কক্ষে অনুষ্ঠিত হয়। কর্মশালায় প্রধান অতিথি হিসেবে উপস্থিত ছিলেন প্রধান তথ্য কমিশনার ডক্টর আবদুল মালেক।

কর্মশালায় প্রধান তথ্য কমিশনার বলেন, জনগণের তথ্য অধিকার প্রাপ্তি নিশ্চিত করার জন্য ২০০৯ সালের এপ্রিল মাসে তথ্য অধিকার আইন সংসদে পাস করা হয়। সুশাসন, স্বচ্ছতা ও জবাবদিহিতার অন্যতম হাতিয়ার হিসেবে তথ্য অধিকার আইনের প্রয়োগ সুফল বয়ে আনবে। সরকারি অফিস, দপ্তর ও সংস্থার পাশাপাশি বিদেশী অর্থপুষ্ট এনজিওসমূহের যাবতীয় তথ্যাদি সহজলভ্য ও সর্বজনের প্রাপ্তির অধিকার নিশ্চিত করা দরকার। জনগণের প্রত্যাশা পুরণকল্পে স্ব-প্রণোদিত তথ্য প্রকাশ কার্যক্রম অত্যাবশ্যক।

ডক্টর আবদুল মালেক আরো বলেন, সর্বোচ্চ তথ্য প্রকাশ ও সর্বনিম্ন গোপনীয়তা- এটাই হোক প্রাতিষ্ঠানিক মন্ত্র। বিশুদ্ধ ও প্রকৃত তথ্য জানার অধিকার সমাজের তথা জনগণের রয়েছে, অন্যদিকে বিকৃত তথ্য, মিথ্যাচার, বিদ্বেষ ও ঘৃণাপ্রসূত তথ্য প্রচার এবং গুজব রটনা ইত্যাদি সমাজদেহের জন্য ক্ষতিকর। তিনি বলেন, তথ্য অধিকার আইনের সফল ও যথাযথ প্রয়োগের মাধ্যমে জনগণের অধিকার সুনিশ্চিত করা হচ্ছে।

কর্মশালায় সভাপতিত্ব করেন যশোরের জেলা প্রশাসক মোঃ তমিজুল ইসলাম খান। কর্মশালায় বিশেষ অতিথি হিসেবে উপস্থিত ছিলেন এনজিও বিষয়ক ব্যুরোর মহাপরিচালক শেখ মনিরুজ্জামান। তথ্য অধিকার আইন নিয়ে আলোচনা করেন এমআরডিআই এর নির্বাহী পরিচালক হাসিবুর রহমান মুকুর। যশোর জেলার আটটি উপজেলার ৭৬ জন এনজিও প্রতিনিধি কর্মশালায় অংশগ্রহণ করেন। এছাড়া সরকারি কর্মকর্তা ও সাংবাদিকবৃন্দ উপস্থিত ছিলেন।

#

লিটন/এনায়েত/জয়নুল/২০২৩/১৮৫০ঘণ্টা

তথ্যবিবরণী নম্বর : ১৬৯

**প্রধানমন্ত্রী শেখ হাসিনার সরকার তৃণমূল জনগণের প্রত্যাশা পূরণে কাজ করে যাচ্ছে**

**--- আবুল হাসানাত আবদুল্লাহ্**

বরিশাল, ৫ শ্রাবণ (২০ জুলাই):

পার্বত্য চট্টগ্রাম শান্তিচুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, জনগণই সকল ক্ষমতার উৎস। তৃণমূল জনগণের আশা-আকাংখা তথা সকল প্রত্যাশা পূরণে প্রধানমন্ত্রী শেখ হাসিনার সরকার আন্তরিকভাবে কাজ করে যাচ্ছে।

আবুল হাসানাত আবদুল্লাহ্ আজ বরিশাল জেলার গৌরনদী পৌরসভা চত্ত্বরে আগৈলঝাড়া ও গৌরনদী উপজেলার চলমান বিভিন্ন উন্নয়ন প্রকল্পের অগ্রগতি নিয়ে এক মত বিনিময় সভায় প্রধান অতিথির বক্তব্যে এসব কথা বলেন।এসময় স্থানীয় প্রশাসনের কর্মকর্তা ও জনপ্রতিনিধিগণ উপস্থিত ছিলেন।

আবুল হাসানাত আবদুল্লাহ্ বলেন, প্রধানমন্ত্রী শেখ হাসিনার সরকার সুষম উন্নয়নে বিশ্বাসী। তাঁর বলিষ্ঠ নেতৃত্বে সাড়ে ১৪ বছরে বাংলাদেশের উন্নয়ন একটি নতুন উচ্চতায় পৌঁছেছে। ভিত্তি স্থাপিত হয়েছে নিরন্তর সামনে এগিয়ে যাওয়ার। বাংলাদেশ এখন অন্যান্য দেশের জন্য উন্নয়নের গ্লোবাল রোল মডেল। তিনি বলেন, নতুন প্রজন্মের জন্য একটি নিরাপদ, সুখী, সুন্দর ও উন্নত-সমৃদ্ধ বাংলাদেশ উপহার দিতে হলে স্থানীয় প্রশাসনের কর্মকর্তা ও জনপ্রতিনিধিদেরকে সমন্বিতভাবে সকল প্রকার লোভ-লালসা ত্যাগ করে স্ব স্ব দায়িত্ব পালন করতে হবে।

আবুল হাসানাত আবদুল্লাহ্ বলেন, প্রধানমন্ত্রী শেখ হাসিনার সরকার অর্থনীতিকে বিকশিত ও গ্রামীণ জনগণের উন্নয়ন ভাবনাকে আবর্তিত করে বিভিন্ন গণমূখী কার্যক্রম বাস্তবায়ন করছে। তিনি বর্তমান অর্থ বছরের বাজেটকে সাধারণ মানুষের আশা-প্রত্যাশা ও উন্নয়ন ভাবনার প্রতিফলন হিসেবে উল্লেখ করেন। তিনি বলেন বরিশালের প্রতিটি উপজেলায় স্বাস্থ্য, শিক্ষা, কৃষি, বনায়ন, বিদ্যুৎ ও অবকাঠামোখাতে রেকর্ড পরিমাণ উন্নয়ন প্রকল্প বাস্তবায়িত হয়েছে। তিনি আগৈলঝাড়া ও গৌরনদী উপজেলার চলমান উন্নয়ন কর্মকান্ডের সুফল যাতে তৃণমূলের মানুষ উপভোগ করতে পারে সেজন্য স্থানীয় প্রশাসনের কর্মকর্তা ও জনপ্রতিনিধিদেরকে অধিকতর সততা, নিষ্ঠা ও আন্তরিকতার সাথে স্ব স্ব দায়িত্ব পালনের আহবান জানান।

#

আহসান/এনায়েত/জয়নুল/২০২৩/১৭৫০ঘণ্টা

তথ্যবিবরণী                                                                                 নম্বর : ১৬৮

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ৫ শ্রাবণ (২০ জুলাই) :

স্বাস্থ্য অধিদপ্তরের তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ১০৯ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৪ দশমিক ৩৫ শতাংশ। এ সময় ২ হাজার ৫০৪ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ১ জন মারা গেছে। এ পর্যন্ত ২৯ হাজার ৪৬৬ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১০ হাজার ৭১৯ জন।

#

 সুলতানা/এনায়েত/শামীম/২০২৩/১৭৩০ ঘণ্টা

তথ্যবিবরণী                                                                               নম্বর : ১৬৭

**সিলেটের কোম্পানীগঞ্জে সড়ক দুর্ঘটনায় ৭ জনের মৃত্যুতে প্রবাসী কল্যাণ মন্ত্রীর শোক**

ঢাকা, ৫ শ্রাবণ (২০ জুলাই) :

সিলেটের কোম্পানিগঞ্জে বঙ্গবন্ধু মহাসড়কের সুন্দ্রাগাও নামক স্থানে মাইক্রোবাস ও সিএনজিচালিত অটোরিকশার মুখোমুখি সংঘর্ষে পাড়ুয়া আনোয়ারা স্কুল এন্ড কলেজের শিক্ষক কাজী আমির উদ্দিন সহ ৭ জনের মৃত্যুতে প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ গভীর শোক ও দুঃখ প্রকাশ করেছেন।

তিনি আজ এক শোক বার্তায় নিহতদের আত্মার শান্তি কামনা এবং শোক সন্তপ্ত পরিবারের সদস্যদের প্রতি গভীর সমবেদনা জ্ঞাপন করেন।

উল্লেখ্য, ২০ জুলাই সকাল ৯টায় নন্দিরগাও ইউনিয়নের সুন্দ্রাগাও এলাকার পিয়াইনগুল কলিমউল্লাহ উচ্চ বিদ্যালয়ের সামনে কোম্পানিগঞ্জগামী একটি মাইক্রবাস নিয়ন্ত্রণ হারিয়ে সিলেট অভিমুখী একটি সিএনজি অটোরিকশার সঙ্গে মুখোমুখি সংঘর্ষের পর যানবাহন দুটি খাদে পড়ে যায়। এতে ঘটনাস্থলেই ৭ জন প্রাণ হারান।

#

রাশেদুজ্জামান/এনায়েত/শামীম/২০২৩/১৭১০ঘণ্টা

তথ্যবিবরণী                                                                                 নম্বর : ১৬৬

**কূটনীতিকদের ভিয়েনা কনভেনশন মেনে চলার আহ্বান তথ্যমন্ত্রীর**

ঢাকা, ৫ শ্রাবণ (২০ জুলাই) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘সম্প্রতি ১৩টি দেশের রাষ্ট্রদূতরা যেভাবে বিবৃতি দিয়েছেন, রাজনৈতিক দলের মতো এমন জোটবদ্ধ হয়ে বিবৃতি দেওয়া রাষ্ট্রদূতদের আচরণবিধির যে ভিয়েনা কনভেনশন আছে সেটির সুস্পষ্ট লঙ্ঘন। আমি বন্ধু রাষ্ট্রগুলোকে অনুরোধ জানাবো ভিয়েনা কনভেনশন মেনে চলার জন্য।’

আজ সচিবালয়ে বাংলাদেশ প্রেস ইনস্টিটিউট (পিআইবি) প্রকাশিত ‘সাংবাদিকের স্মৃতিভাষ্যে বঙ্গবন্ধু’ সংকলন গ্রন্থের মোড়ক উন্মোচন শেষে সাংবাদিকদের প্রশ্নের জবাব দেন মন্ত্রী। সাংবাদিকরা গত ১৭ জুলাই ঢাকা-১৭ আসনের উপনির্বাচনে অন্যতম প্রার্থী আশরাফুল আলমের (হিরো আলম) ওপর দুষ্কৃতিকারীদের হামলার বিষয়ে ১৩ দেশের রাষ্ট্রদূতদের দেওয়া সম্মিলিত বিবৃতির বিষয়ে প্রশ্ন করলে তিনি এ কথা বলেন।

সম্প্রচারমন্ত্রী বলেন, ‘আমার প্রশ্ন- ভারত কিংবা পাকিস্তানে যখন সহিংসতা হয় কিংবা আশেপাশের অন্য দেশে যখন সহিংসতা হয় সেখানে রাষ্ট্রদূতরা এ রকম বিবৃতি দেয় না, আমাদের দেশে কেন এ ধরনের বিবৃতি দেওয়া হচ্ছে? আসলে আমাদের কিছু রাজনৈতিক দল, সুশীল সমাজের কেউ কেউ এগুলো দেওয়ার জন্য উসকানি দেয়। সুতরাং রাষ্ট্রদূতদের এ ব্যাপারে প্রশ্ন তোলার আগে তাদেরকে যারা ‘প্রোভোক’ করে তারা এই ক্ষেত্রে দায়ী। তবে অবশ্যই কূটনীতির বিষয়ে রাষ্ট্রদূতদের আচরণ -সেই ক্ষেত্রেও ভিয়েনা কনভেনশন মেনে চলা প্রয়োজন।’

বিএনপি মহাসচিবের দিনাজপুরে দেওয়া বক্তব্য ‘সরকার পদত্যাগ না করলে আমাদের আন্দোলন শান্তিপূর্ণ থাকবে না’ এ নিয়ে প্রশ্ন করলে হাছান মাহ্‌মুদ বলেন, ‘মির্জা ফখরুল সাহেবের বক্তব্যে তো এটি স্পষ্ট যে, উনারা সহিংসতা করতে চায়, সহিংসতা শুরু করেছে। সহিংসতা শুরু করলে সরকার বসে থাকবে না। যারা সহিংসতা করবে, দেশে বিশৃঙ্খলা তৈরি করবে তাদেরকে কঠোর হস্তে দমন করা হবে এবং একই সাথে তাদের বিরুদ্ধে আমাদের দলও জনগণকে সাথে নিয়ে মাঠে থাকবে।’

বিএনপির সিনিয়র যুগ্ম মহাসচিব রুহুল কবির রিজভী ঘোষিত লিফলেট বিতরণসহ নানা কর্মসূচি নিয়ে প্রশ্নের জবাবে তথ্যমন্ত্রী বলেন, ‘আমি ফেসবুকে দেখলাম যে রিজভী সাহেব ঢাকা-১৭ আসনের একজন প্রার্থীর ব্যাপারে বলেছেন যে, “সে অর্ধ-পাগল, অর্ধ-শিক্ষিত”। কোনো প্রার্থীকে এ রকম অর্ধ-পাগল, অর্ধ-শিক্ষিত বলা সমীচীন নয়।’

এর আগে ‘সাংবাদিকের স্মৃতিভাষ্যে বঙ্গবন্ধু’ গ্রন্থটি প্রকাশের জন্য পিআইবিকে ধন্যবাদ জানিয়ে তথ্য ও সম্প্রচার মন্ত্রী বলেন, বঙ্গবন্ধু কিছুদিন সাংবাদিকতাও করেছেন এবং সাংবাদিকদের সাথে বঙ্গবন্ধুর শুধু ঘনিষ্ঠ বললে ভুল হবে, আত্মিক সম্পর্ক ছিলো। বঙ্গবন্ধু ব্যক্তিগতভাবে সাংবাদিকদের প্রায় সবাইকেই চিনতেন, তাদের ব্যক্তিগত খোঁজখবর রাখতেন। তাদের প্রয়োজনেও তিনি সাড়া দিতেন। বঙ্গবন্ধুর এই অসাধারণ গুণটি ছিল। বঙ্গবন্ধুকে নিয়ে সেই বিদগ্ধ সাংবাদিকদের লেখনীর সংকলন এই বইটি আমরা যারা রাজনীতি করি তাদের জন্য তো বটেই যারা সাংবাদিকতার সাথে যুক্ত আছেন তাদের জন্যও অত্যন্ত উপযোগী, বলেন হাছান মাহ্‌মুদ। পিআইবির গবেষক আকিল উজ জামান খান এবং পপি দেবী থাপা বইমোড়ক উন্মোচনে অংশ নেন।

#

আকরাম/মেহেদী/পরীক্ষিৎ/রবি/রাসেল/আসমা/২০২৩/১৫০০ ঘণ্টা

তথ্যবিবরণী                                                                                 নম্বর : ১৬৫

**পাবনার সাবেক সংসদ সদস্য মঞ্জুর রহমান বিশ্বাসের মৃত্যুতে পররাষ্ট্রমন্ত্রীর শোক**

ঢাকা, ৫ শ্রাবণ (২০ জুলাই) :

পাবনা-৪ (ঈশ্বরদী-আটঘরিয়া) আসনের সাবেক সংসদ সদস্য, বীর মুক্তিযোদ্ধা মঞ্জুর রহমান বিশ্বাসের মৃত্যুতে গভীর শোক ও দুঃখ প্রকাশ করেছেন পররাষ্ট্রমন্ত্রী ড. এ কে আব্দুল মোমেন।

আজ এক শোকবার্তায় মন্ত্রী বলেন, আমাদের মহান মুক্তিযুদ্ধে মঞ্জুর রহমান বিশ্বাসের বিশেষ অবদান রয়েছে। তিনি সংসদ সদস্য হিসেবে তাঁর নির্বাচনি এলাকার উন্নয়নে অনেক অবদান রেখেছেন। ব্যক্তি জীবনেও তিনি অত্যন্ত সজ্জন মানুষ ছিলেন। সাধারণ মানুষের কল্যাণে তিনি নিবেদিতপ্রাণ ছিলেন। তাঁর অবদানের কথা মানুষ শ্রদ্ধার সাথে স্মরণ করবে।

মন্ত্রী মরহুম মঞ্জুর রহমান বিশ্বাসের রূহের মাগফেরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

#

মোহসিন/মেহেদী/পরীক্ষিৎ/রবি/রাসেল/আসমা/২০২৩/১১৫০ ঘণ্টা

তথ্যবিবরণী                                                                                 নম্বর : ১৬৪

**শিক্ষা প্রতিষ্ঠান জাতীয়করণ করার যৌক্তিকতা যাচাইয়ে কমিটি গঠন করা হবে**

**- শিক্ষামন্ত্রী**

ঢাকা, ৫ শ্রাবণ (২০ জুলাই) :

বেসরকারি শিক্ষা প্রতিষ্ঠান জাতীয়করণের বিষয়টি বিবেচনার জন্য আগস্টের শেষদিকে বিশেষজ্ঞদের সমন্বয়ে দু’টি পৃথক কমিটি গঠন করা হবে। গতকাল আন্তর্জাতিক মাতৃভাষা ইনস্টিটিউটে শিক্ষামন্ত্রী ডা. দীপু মনি জাতীয়করণের দাবিতে আন্দোলনরত শিক্ষক প্রতিনিধিদের সঙ্গে বৈঠকে এ সিদ্ধান্তের কথা জানান।

বৈঠকে শিক্ষামন্ত্রী আগামী ৩০ নভেম্বরের মধ্যে সকল শ্রেণির পাঠদান ও মূল্যায়ন শেষ করার নির্দেশও দেন শিক্ষকদের। এছাড়া তিনি আসন্ন নির্বাচন উপলক্ষ্যে নভেম্বরের মধ্যে বার্ষিক পরীক্ষা সম্পন্ন করার আহ্বান জানান।

অন্যদিকে শিক্ষা প্রতিষ্ঠানের গ্রীষ্মকালীন ছুটি বাতিল করা হয়েছে। এ ছুটি ডিসেম্বরে শীতকালীন ছুটির সঙ্গে সমন্বয় করা হবে। আগামী রবিবার থেকে নিয়মিত ক্লাস চলবে।

বৈঠকে শিক্ষা উপমন্ত্রী মহিবুল হাসান চৌধুরী, কারিগরি ও মাদ্রাসা শিক্ষা বিভাগের সিনয়র সচিব মোঃ কামাল হোসেন, মাধ্যমিক ও উচ্চশিক্ষা অধিদপ্তরের মহাপরিচালক অধ্যাপক নেহাল আহমেদসহ মন্ত্রণালয় ও অধিদপ্তর-দপ্তরের ঊর্ধ্বতন কর্মকর্তাগণ ও শিক্ষক প্রতিনিধিরা উপস্থিত ছিলেন।

#

খায়ের/মেহেদী/পরীক্ষিৎ/রবি/রাসেল/আসমা/২০২৩/১১৪৫ ঘণ্টা